Kalender 17 Mei - Kuns En Vermaak - Republikein
Thursday, February 27th, 13:00:47
» Namibië se beste bluesgroep, Roadhouse Blues, tree vanaand by The Loft (by die Warehouse-teater) op. Die groep maak al jare musiek en bly gewild onder musiekliefhebbers. Moenie hierdie geleentheid misloop nie. Toegang beloop N$50 per persoon en die show begin om 18:00. Vir meer inligting, besoek The Warehouse-teater se Facebook-blad.
» ?Windhoek se DBV-vlooimark is môre terug op aanvraag. Dit is ’n lekker manier om van al jou ou goed ontslae te raak en om winskopies uit te snuffel. Die vlooimark vind om 09:00 by die DBV in Robert Mugabeweg plaas. Vir meer inligting, kontak (061) 238 654.
» Die Nasionale Kunsgalery van Namibië (NAGN) nooi alle kunsliefhebbers uit om vanaand die solo-uitstalling Metaphor, deur die Namibiese beeldende kunstenaar Alfeus Mvula, te besoek. “Mvula se kuns word deur sy persoonlike lewe en vroeë ervarings in Namibië beïnvloed,” sê dr. Meredith Palumbo in die inleiding vir sy katalogus genaamd Identity. Sy voer verder aan: “Die onderwerp van sy kuns verwys na sy landelike wortels en sluit uitbeeldings van beeste, tradisionele voorwerpe, Afrikarokke en die landskappe van die Noorde in.” Die uitstalling het ’n kragtige metafoor vir Namibiërs geword. Mvula sê: “Die kop is deel van die liggaam; die kop is iemand in beheer van ’n groep; kop is die plek van ons verstand en verstandelike vermoëns”. Metaphor is tot 22 Junie by die NAGN te sien.
» Is geld die onderwerp waaroor jy die minste wil gesels? Veral in vandag se knypende ekonomiese toestande? Of dalk is dit jou gunstelingonderwerp? Hoe dit ook al sy, elke suksesvolle besigheid is afhanklik van een ding: geld. Hoe meer geld jy insit, hoe meer gaan jy uitkry, reg? As hierdie onderwerp jou interesseer, gaan gesels vanaand saam oor finansiële kwessies by Lemon Tree-restaurant. Verskeie sprekers sal hul raad deel en jou help om ’n suksevolle besigheid op die been te kry. Die sessie is van 18:00 tot 20:30. Toegang is gratis. Besoek whatsonnamibia.com.na vir verdere inligting.
40 minute gelede | Omgewing